איתן ששינסקי

איתן שֵׁשִׁינסקי (נולד ב-29 ביוני 1937) הוא פרופסור אמריטוס לכלכלה באוניברסיטה העברית. עמד בראש ועדות ציבוריות אחדות הקרויות על שמו.

==ביוגרפיה==
איתן ששינסקי נולד בקיבוץ עין חרוד להורים יוצאי גרמניה וגדל יחד עם אחותו בחיפה. הוא למד בבית הספר הריאלי ואת שרותו הצבאי עשה במסגרת גרעין נח"ל של מחנות העולים. לאחר מכן למד כלכלה באוניברסיטה העברית וקיבל תואר ראשון ושני ב-1961 ו-1963, שניהם בהצטיינות יתרה. הוא המשיך את לימודיו ב-MIT וב-1966 קיבל תואר דוקטור בכלכלה בנושא: "תאוריה של ייצור ושנויים טכנולוגיים".

ב-1967 הצטרף לסגל האוניברסיטה העברית, במחלקה לכלכלה, בשנת 1971 הועלה לדרגת פרופסור חבר וב-1974 מונה לפרופסור מן המניין. הוא כיהן כפרופסור אורח באוניברסיטאות רבות ומ-1997 הוא מבקר קבוע באוניברסיטת פרינסטון. מופקד הקתדרה ע"ש סר אייזיק וולפסון באוניברסיטה העברית בירושלים.

בשנת 2007 יצא לאור ספרו The Economic Theory of Annuities בהוצאת Princeton University Press.

הוא נשוי לד"ר רות ששינסקי, חברת סגל החוג לסטטיסטיקה באוניברסיטה העברית.

==פרסים ותוארי כבוד==
נבחר כעמית בחברה האקונומטרית, חבר זר של האקדמיה האמריקאית לאמנויות ולמדעים ב-1984. חבר האקדמיה המלכותית השוודית למדעים. בעל תואר דוקטור כבוד מבית הספר לכלכלה בסטוקהולם.<br />
ב-2011 הוענק לו תואר כבוד לכלכלן זר על ידי האגודה האמריקאית לכלכלה (AEA) .
בדצמבר 2011 קיבל את אות אביר איכות השלטון.

==פעילות ציבורית==

היה יועץ כלכלי לכנסת, בשנים 1972–1974 ויועץ לענייני רווחה, במשרד ראש הממשלה, ב-1985. הוא ייעץ לממשלת מקסיקו לרפורמה במסוי, ב-1986. כיהן כנשיא האגודה הישראלית לכלכלה בשנים 2004–2006.

ששינסקי עמד בראשן של מספר ועדות ציבוריות שנקראו על שמו:
* ב-1987 עמד בראש ועדת ששינסקי, שפעלה לגיבוש רפורמה במס הכנסה ליחידים. ב-1995 היה חבר בוועדה להפרטת החברות הממשלתיות בעזרת הענקת אופציות לאזרחי המדינה.
* עמד בראש ועדת ששינסקי (חוק הנפט) שהוקמה בשנת 2010 על ידי שר האוצר יובל שטייניץ לבחינת מדיניות המיסוי של תגליות גז טבעי ונפט בישראל, שמונתה בעקבות הכרזות על תגליות גז משמעותיות. הוועדה המליצה בטיוטת המסקנות שלה להגדיל את חלקה של המדינה בהכנסות מתגליות גז ונפט. המלצות הוועדה הסופיות ניתנו בינואר 2011, ומומשו בחוק מיסוי רווחי נפט, התשע"א-2011. עמד בראש ועדת ששינסקי שמינה שר האוצר יאיר לפיד לבחינת נטל המס הראוי על הפקת משאבי טבע בישראל.
* עמד בראש ועדת ששינסקי 2 שהוקמה בשנת 2013 על ידי שר האוצר יאיר לפיד לבחינת מדיניות התמלוגים המתקבלים תמורת השימוש של גורמים פרטיים במשאבי טבע לאומיים.

בשנת 2021 אמר ששינסקי שמסקנות הוועדה משנת 2013 שגויות, והודה כי טעה. הוא אמר שהתחזיות על הכנסות של מאות מיליארדים מהגז הן מופרכות, ולהערכתו חלקם של האזרחים בתגליות הגז יהיה נמוך משמעותית מה-60% שהובטחו לציבור בזמן דיוני הוועדה.

==פעילות עסקית==
בשנים 1989–1992 כיהן בתפקיד יו"ר חברת העובדים. בשנים 1990–1995 כיהן בתפקיד יו"ר דירקטוריון כור תעשיות בע"מ. כיהן כדירקטור בתדיראן, מכתשים, בנק דיסקונט, כיו"ר דירקטוריון כור שוקי הון ויו"ר דירקטוריון קרן הפנסיה "נתיב" וכחבר בוועדת ההשקעות של בית ההשקעות "פסגות".

== קישורים חיצוניים ==

* [https://web.archive.org/web/20030413003728/http://economics.huji.ac.il/sheshinski/c.v.hebrew.pdf קורות חייו], באתר האוניברסיטה העברית
* [http://www.news1.co.il/Archive/006-D-918-00.html?tag=18-20-41 איתן ששינסקי], באתר מחלקה ראשונה
* 
* 
* 
* 
* 

==הערות שוליים==

קטגוריה:בוגרי בית הספר הריאלי
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:ישראלים חברי האקדמיה האמריקאית לאמנויות ולמדעים
קטגוריה:כלכלנים ישראלים
קטגוריה:סגל האוניברסיטה העברית בירושלים: כלכלה
קטגוריה:נשיאי האגודה הישראלית לכלכלה
קטגוריה:דירקטורים ישראלים
קטגוריה:זוכי אות אביר איכות השלטון
קטגוריה:יועצים כלכליים ישראלים
קטגוריה:בוגרי המחנות העולים
קטגוריה:חברי גרעיני נח"ל
קטגוריה:ישראלים שנולדו ב-1937